ມອບ-ຮັບ ໜ້າທີ່ ປະທານຄະນະບໍລິຫານງານສູນກາງສະຫະພັນກຳມະບານລາວ.
by Soulivone | Jun 16, 2021 | News
ອີງຕາມມະຕິຕົກລົງ ຂອງກົມການເມືອງສູນກາງພັກ ສະບັບເລກທີ 10/ກມສພ, ລົງວັນທີ 12/3/2021 ວ່າດ້ວຍ ອະນຸມັດໃຫ້ພະນັກງານການນຳຂັ້ນສູງ ອອກພັກການ-ຮັບອຸດໜູນບຳນານ; ອີງຕາມມະຕິຕົກລົງຂອງຄະນະທິການສູນກາງພັກ ສະບັບເລກທີ 310/ຄລສພ, ລົງວັນທີ 4/1/2021 ວ່າດ້ວຍການຮັບເອົາຄະນະບໍລິຫານງານສູນກາງສະຫະພັນກຳມະບານລາວ ສະໄໝທີ VIII ແລະ ອີງຕາມ ມະຕິຕົກລົງຂອງຄະນະທິການສູນກາງພັກ ສະບັບເລກທີ 09/ຄລສພ, ລົງວັນທີ 2/2/2021 ວ່າດ້ວຍການຮັບຮອງເອົາຄະນະບໍລິຫານງານສູນກາງສະຫະພັນກຳມະບານລາວສະໄໝທີ IV.
ດັ່ງນັ້ນ, ໃນວັນທີ 15 ມິຖຸນາຜ່ານມານີ້ ທີ່ ສກລ ຈຶ່ງໄດ້ຈັດພິທີ ມອບ-ຮັບ ໜ້າທີ່ ປະທານຄະນະບໍລິຫານງານສູນກາງສະຫະພັນກຳມະບານລາວ (ສກລ) ລະຫວ່າງ ທ່ານ ປ້ານ ນ້ອຍມະນີ ອະດີດກຳມະການສູນກາງພັກ ເລຂາຄະນະພັກ ປະທານຄະນະບໍລິຫານງານສູນກາງສະຫະພັນກຳມະບານລາວ (ຜູ້ເກົ່າ) ອອກພັກການ-ຮັບອຸດໜູນບຳນານ ແລະ ທ່ານ ນາງ ອາລີ ວົງໜໍ່ບຸນທຳ ກຳມະການສູນກາງພັກ ເລຂາຄະນະພັກ ປະທານຄະນະບໍລິຫານງານສະຫະພັນກຳມະບານລາວ (ຜູ້ໃໝ່) ຊຶ່ງມີຮອງປະທານພ້ອມດ້ວຍຫົວໜ້າກົມ ເຂົ້າຮ່ວມ .